Moses​—Wan man di ben abi lobi\nA Waktitoren | februari 2013\nLEISI NA INI Afrikaans Albaneisitongo Amhareisitongo Arabiatongo Armeiniatongo Aserbaiyanitongo Bakratongo Bikoltongo Bulgariatongo Deinsitongo Doisritongo Efiktongo Eksosatongo Estitongo Ewetongo Fensitongo Fransitongo Gatongo Georgiatongo Grikitongo Groenlandtongo Guaranitongo Haiti Kriorotongo Hebrewtongo Hiligainontongo Hongariatongo Igbotongo Ijslandtongo Ilokotongo Indoneisiatongo Ingrisitongo Italiatongo Katalantongo Ketyuwatongo (Bolifia) Kikuyutongo Kilubatongo Kinyarwandatongo Kirgisitongo Koreatongo Krowâsiatongo Kwangalitongo Lingalatongo Litoniatongo Malagasitongo Mianmartongo Ngaberetongo Nisematongo Norwegatongo Oromotongo Papiamentutongo (Aruba) Papiamentutongo (Korsow) Persiatongo Potogisitongo Pôlsutongo Rosiatongo Rumeiniatongo Sangotongo Sebuwanotongo Sepeditongo Serfiatongo Serfiatongo (Romesma-alfabet) Sesotho (Lesotho) Setswanatongo Sinhalatongo Slofeiniatongo Slowâkiatongo Sneisitongo (fosiwan) Sneisitongo (makrikiwan) Spanyorotongo Sranantongo Sulutongo Swahilitongo Sweidsitongo Syonatongo Tagalogtongo Tahititongo Taitongo Telugutongo Tigrinyatongo Torkutongo Tsongatongo Twitongo Tyekiatongo Tyityewatongo Ukrainitongo Urundtongo Vietnameisitongo Wayuunaikitongo Yapantongo Yorubatongo Zandetongo\nSAN NA LOBI?\nWan sma di abi lobi abi dipi firi gi trawan. Wan lobi-ati sma e taki èn e du sani di e sori fa a e firi gi den wan di a lobi, awansi dati e aksi furu fu en.\nFA MOSES SORI LOBI?\nMoses sori lobi gi Gado. Fa a du dati? We, memre den wortu di skrifi na 1 Yohanes 5:3: „Te wi lobi Gado, dan wi o hori den komando fu en.” Moses ben e du dati. Ala sani di Gado ben e aksi fu Moses a ben e du. Fu eksempre, aladi a ben ben frede fu go na fesi a makti Farao, toku a du dati, èn di a ben musu langa en tiki nomo abra a Redi Se, dan a du dati tu. Awansi a sani di Gado ben aksi fu Moses ben makriki noso muilek fu du, toku a ben e du en. „A du leti so.”—Eksodes 40:16.\nMoses sori lobi gi den Israelsma, a pipel fu en. Den ben sabi taki Yehovah ben poti Moses leki fesiman fu a pipel, èn fu dati ede den ben e tyari den problema fu den go na Moses. Bijbel e taki: „A pipel ben tan kon na en fu mamanten teleki neti” (Eksodes 18:13-16). Prakseri fa Moses ben musu fu weri te a ben e arki den problema fu den Israelsma heri dei! Ma toku Moses ben de klariklari fu yepi a pipel di a ben lobi.\nBoiti taki Moses ben e arki den lobiwan fu en, a ben e begi tu gi den. A begi srefi gi den wan di ben du ogri nanga en! Fu eksempre, di Miryam, a sisa fu Moses, ben krutu en, dan Yehovah naki en nanga gwasi. Moses no ben breiti taki Miryam ben kisi a strafu dati, ma na presi fu dati a begi Gado wantewante gi en. A taki: „Mi Gado, grantangi, meki a kon betre! Mi e begi yu!” (Numeri 12:13) A no lobi wawan ben kan meki taki Moses begi so gi en sisa?\nSAN WI E LERI FU DEN SANI DISI?\nWi o man de leki Moses te wi e kon abi tranga lobi gi Gado. A lobi dati o meki taki wi e gi yesi na den komando fu en ’nanga wi heri ati’ (Romesma 6:17). Te wi e gi yesi na Yehovah nanga wi heri ati, dan a o prisiri (Odo 27:11). Wi srefi o kisi wini tu. Fu taki en leti, te wi e dini Gado fu di wi lobi en trutru, dan wi o du san bun èn wi o du dati nanga prisiri!—Psalm 100:2.\nWan tra fasi fa wi o man de leki Moses, na te wi e sori trutru lobi gi trawan. Te mati noso famiriman e kon na wi nanga den problema fu den, dan lobi sa meki wi du den sani disi: (1) Wi o arki den nanga pasensi. (2) Wi o pruberi fu frustan fa den e firi. (3) Wi o sori den taki wi e broko wi ede nanga den.\nNeleki Moses, wi kan begi gi den lobiwan fu wi. Kande wi no sabi san wi musu du son leisi, te den e fruteri wi fu den problema fu den. Kande ala san wi e taigi den na disi: „Mi e sari taki mi no man yepi yu, ma mi o begi gi yu.” Ma memre a sani disi: „A fayafaya begi fu wan reti-ati sma abi furu krakti èn a abi bun bakapisi” (Yakobus 5:16). Sobun, te wi e begi gi wan sma, dan kande na fu dati ede Yehovah o du wan sani gi a sma dati. Dati meki a moro bun sani di wi kan du gi den lobiwan fu wi, na fu begi gi den, a no so? *\nYu no e agri taki wi kan leri furu fu Moses? Aladi a ben de wan sondu sma leki wi, toku a de wan heri bun eksempre gi wi te wi e luku fa a sori bribi, sakafasi, nanga lobi. O moro wi e du muiti fu de leki en, o moro wi o kisi wini èn o moro wi o man yepi trawan.—Romesma15:4.\n^ paragraaf 8 Efu wi wani taki Gado arki den begi fu wi, dan wi musu du ala muiti fu gi yesi na den komando fu en. Efu yu wani sabi moro, dan luku kapitel 17 fu a buku San Bijbel e leri wi trutru? Yehovah Kotoigi tyari en kon na doro.\nTORI FU A KAFTI Suma ben de Moses?\nTORI FU A KAFTI Moses​—Wan man di ben abi bribi\nTORI FU A KAFTI Moses​—Wan man di ben abi sakafasi\nTORI FU A KAFTI Moses​—Wan man di ben abi lobi\nKON KROSIBEI NA GADO ’A de a Gado fu den wan di de na libi.’\nBIJBEL E KENKI SMA LIBI „Den ben wani taki mi srefi kon sabi san Bijbel e leri trutru”\nFA YU KAN ABI WAN KOLOKU OSOFAMIRI LIBI? Te yu abi wan siki pikin\nSan na a „Evangelietori fu Yudas”?\nText Download buku noso tijdschrift leki PDF noso EPUB A WAKTITOREN februari 2013 | San wi e leri fu Moses?\nfebruari 2013 | San wi e leri fu Moses?\nA WAKTITOREN februari 2013 | San wi e leri fu Moses?